CELEX: 32015R1604
Language: et
Date: 2015-06-12 00:00:00
Title: Komisjoni delegeeritud määrus (EL) 2015/1604, 12. juuni 2015, millega muudetakse määruse (EÜ) nr 809/2004 (millega rakendatakse Euroopa Parlamendi ja nõukogu direktiivi 2003/71/EÜ) prospekte ja reklaami käsitlevaid sätteid (EMPs kohaldatav tekst)

25.9.2015   
            
            
               ET
            
            
               Euroopa Liidu Teataja
            
            
               L 249/1
            
         KOMISJONI DELEGEERITUD MÄÄRUS (EL) 2015/1604,
   12. juuni 2015,
   millega muudetakse määruse (EÜ) nr 809/2004 (millega rakendatakse Euroopa Parlamendi ja nõukogu direktiivi 2003/71/EÜ) prospekte ja reklaami käsitlevaid sätteid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. novembri 2003. aasta direktiivi 2003/71/EÜ väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta, (1) eriti selle artikli 7 lõiget 1,
   ning arvestades järgmist:
   
               (1)
            
            
               Komisjoni määrusega (EÜ) nr 809/2004 (2) on ette nähtud, et kolmandate riikide emitendid koostavad eelnevate perioodide finantsteabe, mis esitatakse prospektides, mis antakse välja väärtpaberite pakkumiseks üldsusele või väärtpaberite reguleeritud turul kauplemisele lubamiseks, kooskõlas rahvusvaheliste finantsaruandlusstandarditega (IFRS) või kolmanda riigi samaväärsete raamatupidamisstandarditega.
            
         
               (2)
            
            
               Selleks et hinnata, kas kolmandate riikide üldtunnustatud raamatupidamisstandardid on samaväärsed vastu võetud IFRSiga, on komisjoni määrusega (EÜ) nr 1569/2007 (3) ette nähtud samaväärsuse määratlus ja kehtestatud kolmandate riikide üldtunnustatud raamatupidamispõhimõtete samaväärsuse kindlaksmääramise mehhanism. Vastavalt samaväärsuse kindlaksmääramise mehhanismi tingimustele võidakse lubada kolmandate riikide emitentidel kasutada nende kolmandate riikide üldtunnustatud raamatupidamispõhimõtteid, kes lähendasid oma üldtunnustatud raamatupidamispõhimõtteid IFRSile või kohustusid need vastu võtma üleminekuperioodil, mis lõppeb 31. detsembril 2014. Oluline on hinnata nende riikide edusamme, kes on võtnud meetmeid, et lähendada oma raamatupidamisstandardeid IFRSile või sellele üle minna. Seepärast tuleks määrust (EÜ) nr 1569/2007 muuta, et pikendada üleminekuperioodi 31. märtsini 2016. Komisjon võttis arvesse Euroopa Väärtpaberiturujärelevalve (ESMA) 2014. aasta oktoobris esitatud aruannet India kohta, kelle suhtes on komisjoni otsusega 2008/961/EÜ (4) ja määrusega (EÜ) nr 809/2004, mis võeti vastu samaväärsuse kindlaksmääramise mehhanismi raames, kehtestatud üleminekuperiood.
            
         
               (3)
            
            
               India valitsus ja India vannutatud audiitorite instituut võtsid avalikult kohustuse võtta IFRS vastu 31. detsembriks 2011, et India üldtunnustatud raamatupidamispõhimõtted oleksid programmiperioodi lõpuks IFRSiga täielikult kooskõlas. See protsess on viibinud. ESMA esitas 2014. aasta oktoobris komisjonile aruande India üldtunnustatud raamatupidamispõhimõtete samaväärsuse kohta. ESMA aruandes märgiti, et India üldtunnustatud raamatupidamispõhimõtted erinevad IFRSist määral, mis võib praktikas osutuda märkimisväärseks.
            
         
               (4)
            
            
               2014. aasta märtsis avaldas India vannutatud audiitorite instituut uue tegevuskava India üldtunnustatud raamatupidamispõhimõtete IFRSiga kooskõlla viimiseks. 2015. aasta jaanuaris tegi India äriasjade ministeerium teatavaks läbivaadatud tegevuskava India selliste üldtunnustatud raamatupidamispõhimõtete rakendamiseks, mis viiakse kooskõlla IFRSiga. Tegevuskavaga on ette nähtud, et kõik börsil noteeritud äriühingud peavad arvestusperioodil, mis algab 1. aprillil 2016 või pärast seda, kasutama India üldtunnustatud raamatupidamispõhimõtteid, mis on kooskõlla viidud IFRSiga. Jätkuvalt on siiski ebaselge IFRSile vastava aruandlussüsteemi rakendamise ja IFRSi jõustamise ajakava.
            
         
               (5)
            
            
               Seega on asjakohane pikendada üleminekuperioodi 1. aprillini 2016, et võimaldada kolmandate riikide emitentidel koostada ELis kasutamiseks oma aasta ja poolaasta raamatupidamisaruandeid vastavalt India üldtunnustatud raamatupidamispõhimõtetele. Kõnealune täiendav ajavahemik peaks olema piisav, et India ametiasutused saaksid viia lõpule India üldtunnustatud raamatupidamispõhimõtete lähendamise IFRSile.
            
         
               (6)
            
            
               Kuna komisjoni kehtestatud selliste tingimuste kehtivus, mille alusel määratakse kindlaks kolmandate riikide üldtunnustatud raamatupidamispõhimõtete samaväärsus, lõppes 31. detsembril 2014, tuleks käesolevat määrust kohaldada alates 1. jaanuarist 2015 ja see peaks jõustuma viivituseta. Seda on vaja, et tagada õiguskindlus asjaomaste kolmandate riikide emitentidele, kes on noteeritud liidus, ja vältida ohtu, et nad peavad ühtlustama oma finantsaruanded rahvusvaheliste finantsaruandlusstandarditega. Seega vähendatakse tagasiulatuvust käsitleva sättega mis tahes võimalikku täiendavat koormust asjaomaste emitentide puhul.
            
         
               (7)
            
            
               Seepärast tuleks määrust (EÜ) nr 809/2004 vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 809/2004 artikli 35 lõikes 5a asendatakse kõik viited kuupäevale 1. jaanuar 2015 viidetega kuupäevale 1. aprill 2016.
   Artikkel 2
   Käesolev määrus jõustub Euroopa Liidu Teatajas avaldamise päeval.
   Seda kohaldatakse alates 1. jaanuarist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. juuni 2015
      
         
            Komisoni nimel
         
         
            president
         
         Jean-Claude JUNCKER
      
   
   
      (1)  ELT L 345, 31.12.2003, lk 64.
   
      (2)  Komisjoni määrus (EÜ) nr 809/2004, 29. aprill 2004, millega rakendatakse Euroopa Parlamendi ja nõukogu direktiivi 2003/71/EÜ, mis puudutab prospektides sisalduvat informatsiooni nagu ka selliste prospektide formaati, andmete esitamist viidetena ja selliste prospektide avaldamist ning reklaamide levitamist (ELT L 149, 30.4.2004, lk 1).
   
      (3)  Komisjoni määrus (EÜ) nr 1569/2007, 21. detsember 2007, millega kehtestatakse kolmandate riikide väärtpaberiemitentide kohaldatavate raamatupidamisstandardite samaväärsuse kindlaksmääramise mehhanism Euroopa Parlamendi ja nõukogu direktiivide 2003/71/EÜ ja 2004/109/EÜ alusel (ELT L 340, 22.12.2007, lk 66).
   
      (4)  Komisjoni otsus 2008/961/EÜ. 12. detsember 2008, teatavate kolmanda riigi raamatupidamisstandardite ja rahvusvaheliste finantsaruandlusstandardite kasutamise kohta konsolideeritud raamatupidamisaruannete koostamisel kolmandate riikide väärtpaberiemitentide poolt (ELT L 340, 19.12.2008, lk 112).